รายงานการประชุมคณะกรรมการบริหาร (ทีมประเทศไทย) สถานกงสุลใหญ่ ณ เมืองเจนไน

ครั้งที่ ๒/๒๕๕๘

วันอังคารที่ ๑๓มกราคม๒๕๕๘ณ ห้องประชุม สถานกงสุลใหญ่ ณ เมิองเจนไน

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ผู้เข้าร่วมการประชุม

1. นายสมศักดิ์ เตรียมแจ้งอรุณ ประธาน

กงสุลใหญ่ ณ เมืองเจนไน

1. นางสาวพรพิมล สุคันธวณิช รองประธาน

 รองกงสุลใหญ่ และเลขานุการ

1. นายธราดล ทองเรือง กรรมการ

ผู้อำนวยการสำนักงานส่งเสริมการค้าระหว่างประเทศ

ณ เมืองเจนไน

1. นางสาวโศรยา หอมชื่น กรรมการ

ผู้อำนวยการการท่องเที่ยวแห่งประเทศไทย

สำนักงานเมืองมุมไบ

1. นางจันทนา ศีลศรกรรมการ

กงสุล และผู้ช่วยเลขานุการ

1. นางนันทิตา ประเสริฐศิลป์ กรรมการ

รองกงสุล

1. นายชวฤทธิ์ธนสมบัตินันท์ กรรมการ

ผู้จัดการ บริษัท การบินไทย จำกัด (มหาชน)

สาขาเมืองเจนไน

1. นายอรุณ นฤมิตเลิศ ที่ปรึกษา

รองกรรมการผู้จัดการอาวุโส

บริษัท เจริญโภคภัณฑ์จำกัด(อินเดีย)

ผู้ไม่ได้เข้าร่วมการประชุม เนื่องจากติดภารกิจ

 ๑. ผู้อำนวยการสำนักงานส่งเสริมการค้าระหว่างประเทศ กรรมการ

 ณ เมืองมุมไบ

๒. ผู้อำนวยการสำนักงานเศรษฐกิจการลงทุน กรรมการ

 ณ เมืองมุมไบ

๓. ผู้จัดการ บริษัท การบินไทย จำกัด (มหาชน) กรรมการ

 สาขาเมืองบังคาลอร์

๕. ผู้จัดการ ธนาคารกรุงไทย จำกัด มหาชน กรรมการ

 สาขาเมืองมุมไบ

 ๖. ผู้แทนบริษัท ร้อกเวิธ จำกัด (มหาชน) ที่ปรึกษา

 ๗. ผู้แทน บริษัท พฤกษา เรียลเอสเตท จำกัด (มหาชน) ที่ปรึกษา

**เริ่มการประชุมเวลา ๑๐.๓๐ น.**

**ระเบียบวาระที่ ๑ เรื่องที่ประธานแจ้งให้ทราบ**

**ประธาน** กล่าวขอบคุณผู้เข้าร่วมการประชุมและกล่าวต้อนรับนางสาวโศรยา หอมชื่นผู้อำนวยการการท่องเที่ยวแห่งประเทศไทยสำนักงานเมืองมุมไบ ซึ่งได้เดินทางมาเข้าร่วมการประชุมคณะกรรมการบริหาร สถานกงสุลใหญ่ ณ เมืองเจนไน (ทีมประเทศไทย) เป็นครั้งแรกภายหลังจากได้เข้ารับตำแหน่งแทนนายเศรษฐพันธ์ พุทธานี และได้เน้นถึงวัตถุประสงค์หลักของการประชุมทีมประเทศไทย เพื่อประสานการปฏิบัติงานของหน่วยงานต่างๆ ให้เหมาะสม สอดคล้องและสนับสนุนซึ่งกันและกันโดยคำนึงถึงการดำเนินภารกิจหรือกิจกรรมร่วมกันในลักษณะของการบูรณาการเพื่อการบรรลุแผนยุทธศาสตร์ นอกจากนั้น การประชุมทีมประเทศไทยยังทำให้หน่วยงานต่างๆ ได้มาแลกเปลี่ยนข้อมูลข่าวสารที่เป็นประโยชน์ระหว่างกัน

**ระเบียบวาระที่ ๒** **เรื่องเพื่อทราบ**

**๒.๑ ผลการจัดงานวันเฉลิมพระชนมพรรษาพระบาทสมเด็จพระเจ้าอยู่หัว๕ ธันวาคม ๒๕๕๗**

**ประธาน** ตามที่สถานกงสุลใหญ่ฯ ได้ร่วมกับชุมชนไทยจัดงานวันเฉลิมพระชนมพรรษาพระบาทสมเด็จพระเจ้าอยู่หัวและวันชาติไทยเมื่อวันศุกร์ที่ ๕ ธันวาคม ๒๕๕๗ นั้น การจัดงานดังกล่าวเป็นไปด้วยความเรียบร้อยและสมพระเกียรติ จึงขอขอบคุณข้าราชการและลูกจ้างของสถานกงสุลใหญ่ฯ ผู้บริหารและเจ้าหน้าที่ของหน่วยงานต่างๆทุกท่านที่ได้ให้การสนับสนุนในการจัดงานเป็นอย่างดีทั้งนี้ สถานกงสุลใหญ่ฯ ใคร่ขอทราบข้อคิดเห็นหรือข้อเสนอแนะเกี่ยวกับการจัดงานดังกล่าวเพื่อประกอบการพิจารณาปรับปรุงการจัดงานในปีต่อไป

**ผู้อำนวยการสำนักงานส่งเสริมการค้าระหว่างประเทศ ณ เมืองเจนไน** เห็นว่า การจัดงานเป็นไปด้วยดี มีความสมบูรณ์ ทั้งนี้ อาจพิจารณาในการเพิ่มเติมในส่วนของการแสดงศิลปวัฒนธรรมไทย

**ผู้แทนบริษัท เจริญโภคภัณฑ์ (อินเดีย) จำกัด**การจัดงานเป็นไปด้วยความเรียบร้อย สถานที่จัดงานมี ความโอ่โถงและสง่างาม การจัดเตรียมอาหารไทย อินเดียและนานาชาติในการเลี้ยงรับรองแขกมีความเหมาะสม รวมทั้งมีการเน้นด้านการรักษาความปลอดภัยเป็นพิเศษทั้งนี้ เห็นว่าการจัดงานในปีต่อไปอาจพิจารณาให้มีการแสดงศิลปวัฒนธรรมไทยเพิ่มเติม

**ประธาน** เห็นว่าในการจัดงานวันเฉลิมพระชนมพรรษาพระบาทสมเด็จพระเจ้าอยู่หัวและวันชาติไทย ซึ่งมีค่าใช้จ่ายในการจัดงานที่เบิกจ่ายจากงบดำเนินงานของสถานกงสุลใหญ่ฯ เป็นหลัก แตกต่างจากการจัดงานวันชาติของสถานทูตสถานกงสุลของประเทศตะวันตกที่ได้รับเงินสนับสนุนจากภาคเอกชน นอกจากสถานกงสุลใหญ่ฯ จะต้องจัดงานดังกล่าวให้เป็นไปด้วยความเรียบร้อยและสมพระเกียรติแล้ว ยังต้องคำนึงถึงความเหมาะสมและข้อจำกัดทางด้านงบประมาณ ซึ่งสถานกงสุลใหญ่ฯ จะต้องบริหารงบดำเนินงานให้เพียงพอกับการใช้จ่ายในช่วงเวลาที่เหลือของปีงบประมาณด้วย

**ผู้จัดการ บริษัท การบินไทย จำกัด (มหาชน)**ขอขอบคุณที่สถานกงสุลใหญ่ฯ เปิดโอกาสให้บริษัทฯประชาสัมพันธ์การให้บริการของการบินไทยในงานสำหรับการจัดงานในปีต่อไปนั้น บริษัทฯ จะพิจารณาความพร้อมและความเหมาะสมในการนำอุปกรณ์ประชาสัมพันธ์บริษัทฯระหว่างการจัดงานต่อไป

**มติที่ประชุม** รับทราบ

**๒.๒ ผลการประชุมสุดยอดอาเซียน-อินเดีย ครั้งที่ ๑๒**

**รองประธานและฝ่ายเลขานุการ** ตามที่เมียนมาร์ได้เป็นเจ้าภาพจัดการประชุมอาเซียน-อินเดีย ครั้งที่ ๑๒ เมื่อวันที่ ๑๒ พฤศจิกายน ๒๕๕๗ ณ กรุงเนปิดอร์ โดยมีผู้นำประเทศอาเซียน รวมทั้งนายกรัฐมนตรีของไทยและนายกรัฐมนตรีอินเดียเข้าร่วมนั้น ที่ประชุมดังกล่าวได้มีการหารือในประเด็นต่างๆ ดังนี้

1. การส่งเสริมความร่วมมือทางเศรษฐกิจ โดยที่ประชุมเห็นชอบให้ทุกฝ่ายได้ใช้ประโยชน์จากความตกลงอาเซียน-อินเดียด้านการค้าและบริการการลงทุนระหว่างกัน เพื่อให้บรรลุเป้าหมายมูลค่าการค้าระหว่างกันเป็น ๑๐๐,๐๐๐ ล้านดอลลาร์สหรัฐในปีนี้ ซึ่งจะเป็นพื้นฐานไปสู่การเจรจา RCEP หรือ Regional Comprehensive Economic Partnership ซึ่งประกอบด้วยสมาชิก ASEAN ๑๐ ประเทศ กับ ๖ ประเทศ คือ จีน ญี่ปุ่น เกาหลีใต้ อินเดีย ออสเตรเลีย และนิวซีแลนด์ต่อไป
2. การส่งเสริมความร่วมมือด้านความมั่นคง โดยเฉพาะประเด็นการต่อต้านการก่อการร้าย การจัดการภัยพิบัติ ความมั่นคงทางทะเล ความมั่นคงทางพลังงาน อาหาร โรคระบาด การฟอกเงินและอาชญากรรมไฟเบอร์
3. การเชื่อมโยงระหว่างอาเซียนกับอินเดียแบบรอบด้าน ทั้งทางบก ทางทะเล และทางอากาศ โดยส่งเสริมให้อินเดียมีบทบาทสนับสนุนการดำนเนการภายใต้แผนแม่บทว่าด้วยความเชื่อมโยงอาเซียน (Mater Plan for ASEAN Connectivity) อาทิ การเร่งรัดการสร้างถนนสามฝ่าย ไทย-เมียนมาร์-อินเดียให้แล้วเสร็จ การสร้างถนนส่วนขยายต่อไปยัง สปป. ลาว และกัมพูชา เป็นต้น
4. การระดมทุนเพื่อพัฒนาโครงสร้างพื้นฐานในอาเซียนในรูปของการเป็นหุ้นส่วนภาครัฐและภาคเอกชน(PPP)
5. การลดช่องว่างการพัฒนา โดยให้ความสำคัญกับการพัฒนาทรัพยากรมนุษย์ โดยใช้ประโยชน์จากศักยภาพและจุดแข็งของทั้งสองฝ่าย เช่น ด้านวิทยาศาสตร์ เทคโนโลยีสารสนเทศ การแพทย์ และการศึกษา
6. การจัดทำร่างแผนปฏิบัติการอาเซียน-อินเดียฉบับใหม่ (ปี ค.ศ. ๒๐๑๖-๒๐๒๑) ร่วมกัน

จากรายงานข่าวล่าสุด เรื่องการจัดประชุมคณะกรรมการเจรจาการค้า RCEP ครั้งที่ ๖ ซึ่งอินเดียเป็นเจ้าภาพจัดขึ้นระหว่างวันที่ ๑-๕ ธันวาคม ๒๕๕๗ และกรมเจรจาการค้าระหว่างประเทศ กระทรวงพาณิชย์เป็นผู้เข้าร่วมประชุมนั้น ก็ยังไม่สามารถหาข้อสรุปเรื่องรูปแบบการเปิดตลาดสำหรับการค้าสินค้า บริการและการลงทุนได้ แต่คาดว่า จะสามารถหาข้อยุติได้ในการประชุมครั้งหน้าที่จะจัดขึ้นที่กรุงเทพฯ ในเดือนกุมภาพันธ์ ๒๕๕๘ อย่างไรก็ดี การเจรจาตามข้อบทของความตกลง RCEP ซึ่งประกอบด้วยข้อบทว่าด้วยการค้าสินค้า การค้าบริการ การลงทุน ความร่วมมือทางเศรษฐกิจ ทรัพย์สินทางปัญญาการแข่งขันและประเด็นทางกฎหมาย รายงานข่าวระบุว่า มีความคืบหน้าไปด้วยดีเป็นลำดับ

**ผู้อำนวยการสำนักงานส่งเสริมการค้าระหว่างประเทศ ณ เมืองเจนไน** รายงานว่า ในส่วนของการพัฒนาเส้นทางเชื่อมโยงระหว่างไทย-เมียนมาร์-อินเดียนั้น ทั้งทางรัฐบาลไทยและอินเดียได้ให้การสนับสนุนเงินทุนเพื่อการพัฒนาเส้นทางเอเชี่ยนไฮเวย์ที่เชื่อมต่อภาคตะวันออกเฉียงเหนือของอินเดีย พม่าและไทยด้วยดี โดยเส้นทางดังกล่าวจะเป็น การเพิ่มช่องทางในการนำสินค้าไทยมาสู่อินเดียให้เพิ่มมากขึ้นในอนาคต ขณะนี้ การเชื่อมทางบกผ่านเส้นทางจากรัฐมณีปุระของอินเดียเข้าสู่เมืองมัณฑะเลย์ของพม่าแล้วเข้าสู่อำเภอแม่สอด หรืออำเภอแม่สายใช้การดีได้แล้วสามารถเป็นเส้นทางขนส่งสินค้าได้ที่ผ่านมาได้มีการจัดให้มีการนำขบวนอาเซียน-อินเดียคาร์แรลลี่ เดินทางในเส้นทางดังกล่าวโดยล่าสุด กิจกรรมดังกล่าวจัดขึ้นเมื่อปี ๒๕๕๕ เริ่มจากประเทศสิงคโปร์ผ่านมาเลเซีย ไทย กัมพูชา ลาว พม่าและไปยังแคว้นอัสสัมของอินเดีย ซึ่งมีระยะทางในการเดินทางกว่า ๗ พันกว่ากิโลเมตร

**มติที่ประชุม** รับทราบ

 **๒.๓การเข้าร่วมงานเทศกาล Chennai International Film Festival 2014**

**รองประธานและฝ่ายเลขานุการ** สถานกงสุลใหญ่ฯ ร่วมกับ Indo Cine Appreciation Foundation (ICAF) ซึ่งเป็นผู้จัดงาน Chennai International Film Festival (CIFF) 2014 ระหว่างวันที่ ๑๘-๒๕ ธันวาคม ๒๕๕๗ นำภาพยนตร์ไทยเรื่อง วังพิกุล หรือ Village of Hope เข้าร่วมฉายในงานเทศกาลCIFF ที่โรงภาพยนตร์ Inox ศูนย์การค้า Citi Center เมืองเจนไน เมื่อวันที่ ๒๐ ธันวาคม ๒๕๕๗โดยได้รับความสนใจเป็นอย่างดีจากประชาชนชาวอินเดียที่เข้าชมภาพยนตร์ไทยดังกล่าวเกือบเต็มโรง

สถานกงสุลใหญ่ฯ เห็นว่า การเข้าร่วมงานและนำภาพยนตร์ไทยเข้าฉายในงานเทศกาล CIFF ได้มีส่วนช่วยในการส่งเสริมและกระชับความร่วมมือด้านศิลปะและวัฒนธรรมระหว่างไทยกับอินเดีย และยังสามารถใช้เป็นเวทีในการเชื่อมโยงความสัมพันธ์ระดับประชาชนต่อประชาชนไทยกับอินเดียให้มีความใกล้ชิดต่อไปด้วย ทั้งนี้ การจัดงานเทศกาลCIFF ในปีนี้ มีประเทศต่างๆ ส่งภาพยนตร์เข้าร่วมฉายในงานรวม ๔๕ ประเทศ และมีภาพยนตร์เข้าร่วมฉายรวม ๑๗๐ เรื่อง

สำหรับการจัดงานเทศกาล CIFF ในปีหน้า สถานกงสุลใหญ่ฯ จะพยายามประสานกับหน่วยงานที่เกี่ยวข้องของไทยให้นำส่งภาพยนตร์เข้าร่วมฉายในงานเทศกาล CIFF ให้มากขึ้น ซึ่งอาจต้องขอรับการสนับสนุนจากกระทรวงการท่องเที่ยวและกีฬาต่อไป

**ผู้อำนวยการสำนักงานส่งเสริมการค้าระหว่างประเทศ ณ เมืองเจนไน**เห็นว่าการเข้าร่วมงาน และนำภาพยนตร์ไทยเข้าฉายในงานเทศกาล CIFF ได้มีส่วนช่วยสนับสนุนความร่วมมือระหว่างไทยกับอินเดีย โดยเฉพาะอย่างยิ่ง การสร้างความรู้สึกนิยมไทยและสนับสนุนการท่องเที่ยวของไทยในอนาคต ซึ่งสำนักงานฯ พร้อมที่จะให้การสนับสนุนอย่างเต็มที่ อย่างไรก็ดี มีข้อสังเกตว่า ภาพยนตร์ไทยหลายเรื่องที่มีศักยภาพและน่าที่จะได้นำมาเผยแพร่และจำหน่ายในต่างประเทศได้ แต่กลับขาดความพร้อม โดยเฉพาะอย่างยิ่ง ไม่มีการจัดทำคำบรรยาย(sub-title)เป็นภาษาอังกฤษ ทำให้เสียโอกาสในการส่งภาพยนตร์ไทยออกไปจำหน่ายในต่างประเทศ

**มติที่ประชุม** รับทราบ

**ระเบียบวาระที่ ๓ เรื่องเพื่อพิจารณา**

**๓.๑ แผนการดำเนินโครงการกงสุลสัญจรและโครงการที่ได้รับงบประมาณประจำปี ๒๕๕๘**

**ประธาน** แจ้งว่า ตามที่ที่ประชุมทีมประเทศไทยได้ให้ความเห็นชอบแผนการปฏิบัติราชการประจำปีงบประมาณ ๒๕๕๘ซึ่งประกอบด้วยแผนการดำเนินการตามมิติต่างๆ ได้แก่ ด้านการเมือง เศรษฐกิจ สังคมและวัฒนธรรม การบริหารและกงสุล จึงขอทราบ ความคืบหน้าของการดำเนินการในส่วนต่างๆ

**รองประธานและฝ่ายเลขานุการ** สถานกงสุลใหญ่ฯ ได้รับงบประมาณจากหมวดงบภารกิจทีมประเทศไทย ให้ดำเนินโครงการ ๒ โครงการ ได้แก่ (๑) โครงการนำสื่อมวลชนเยือนไทย วงเงิน ๕๐๐,๐๐๐ บาท ซึ่งกำหนดจะดำเนินโครงการช่วงเดือนมิถุนายน/กรกฏาคม ๒๕๕๘ ทั้งนี้ ได้ประสานกับการท่องเที่ยวแห่งประเทศไทย สำนักงานเมืองมุมไบ บริษัท การบินไทย จำกัด มหาชน และสำนักงานเศรษฐกิจการลงทุน ณ เมืองมุมไบในเบื้องต้นเกี่ยวกับการกำหนด theme ซึ่งอาจผนวกการนำเสนอแหล่งท่องเที่ยวใหม่ๆ และศักยภาพด้านเศรษฐกิจของไทยเข้าด้วยกัน รวมถึงอาจพิจารณาเชิญนิตยสารและหนังสือพิมพ์ท้องถิ่นของรัฐทมิฬนาฑูเข้าร่วมโครงการ และ (๒) โครงการ Destination Thailand วงเงิน ๕๐๐,๐๐๐ บาท โดยจะนำคณะนาฏศิลป์จากมหาวิทยาลัยราชภัฏพิบูลสงครามมาแสดงระหว่างการจัดงาน Thailand Exhibition 2015 ซึ่งกำหนดจัดขึ้นระหว่างวันที่ ๔-๘ มีนาคม ๒๕๕๘ นอกจากนี้ ยังจะได้ขอรับงบประมาณจากศูนย์ธุรกิจสัมพันธ์ในการจัดกิจกรรมจับคู่ธุรกิจระหว่างภาพเอกชนไทยและอินเดียก่อน การจัดงาน Thailand Exhibition 2015 และอาจจัดให้มี การสาธิตและอบรมการประกอบอาหารไทยด้วย

**ผู้อำนวยการสำนักงานส่งเสริมการค้าระหว่างประเทศ ณ เมืองเจนไน**แจ้งว่าสำนักงานฯมีภารกิจ

ในด้านการส่งเสริมการค้าระหว่างไทยกับอินเดีย ทั้งในส่วนของ (๑) การนำคณะผู้แทนทางการค้าอินเดียเข้าร่วมงานแสดงสินค้าในประเทศไทยที่สำคัญกว่า ๑๐ งาน รวมถึงงาน Made in Thailand ซึ่งกำหนดจัดขึ้นระหว่างวันที่ ๒๘ มกราคม - ๑ กุมภาพันธ์ ๒๕๕๘ และ (๒) การต้อนรับคณะผู้แทนจากประเทศไทยที่เดินทางมาเจรจาการค้าที่อินเดีย โดยในปี ๒๕๕๘ มีการจัดงานส่งเสริมการค้าที่สำคัญ คือ งาน Thailand Exhibition 2015ณ Chennai Trade Center เมืองเจนไน

**ผู้จัดการ บริษัท การบินไทย จำกัด (มหาชน)** ยินดีสนับสนุนการจัดกิจกรรมของสถานกงสุลใหญ่ฯ โดยบริษัทฯ สามารถให้ส่วนลดบัตรโดยสารเครื่องบิน หรืออนุเคราะห์บัตรโดยสารเครื่องบินในกิจกรรมที่สำคัญได้

**ผู้อำนวยการการท่องเที่ยวแห่งประเทศไทย สำนักงานเมืองมุมไบ** สำนักงานฯ กำหนดที่จะจัดกิจกรรมส่งเสริมการตลาดในเมืองสำคัญเช่นเมืองเจนไน และเมืองบังคาลอร์ดังเช่นทุกปีซึ่งจะแจ้งกำหนดการจัดกิจกรรมให้สถานกงสุลใหญ่ฯ ทราบต่อไป

**กงสุล** สถานกงสุลใหญ่ฯ ได้รับวงเงินงบประมาณ ๑๐๐,๐๐๐ บาทในการดำเนินโครงการกงสุลสัญจรรวมทั้งสิ้น ๓ โครงการ ที่เมืองบังคาลอร์ ไมซอร์ และอูตี้ ซึ่งกำหนดจะดำเนินการในช่วงไตรมาส ๓ และ ๔ รวมถึงได้งบคุ้มครองดูแลคนไทยและเสริมสร้างความเข้มแข็งของชุมชนชาวไทยในต่างประเทศ จำนวน ๓ โครงการ ได้แก่ โครงการสนับสนุนกิจกรรมนักเรียนไทยในเมืองบังคาลอร์ และเมืองไมซอร์ วงเงิน ๓๕,๐๐๐ บาท และโครงการสนับสนุนกิจกรรมนักเรียนไทยในเมืองอูตี้ วงเงิน ๕๐,๐๐๐ บาท

**ประธาน** สอบถามถึงการเข้าร่วมงาน Foodpro 2015 ของภาคเอกชนไทยโดยเฉพาะบริษัท เจริญโภคภัณฑ์ (อินเดีย) จำกัด

**ผู้แทนบริษัท เจริญโภคภัณฑ์ (อินเดีย) จำกัด** ขอบคุณที่สถานกงสุลใหญ่ฯ ได้นำส่งข้อมูลเกี่ยวกับการจัดงานดังกล่าว อย่างไรก็ดี บริษัทฯ มุ่งผลิตเพื่อการส่งออกไปประเทศในยุโรปและยังมิได้เริ่มดำเนินธุรกิจอาหาร ready-to-eat ในอินเดีย จึงไม่สามารถนำสินค้าประเภทอาหารมาจัดแสดงได้

 **มติที่ประชุม** รับทราบ

**๓.๒ การจัดงาน Thailand Exhibition 2015**

**ประธาน**ขอทราบความคืบหน้าในการจัดเตรียมงาน Thailand Exhibition 2015  และเห็นว่า การจัดงานในปีที่แล้วที่มีประชาชนผู้สนใจเข้าร่วมงานอย่างล้นหลามนั้น นอกเหนือจากการจำหน่ายสินค้าไทยแล้ว ยังมีผู้เข้าร่วมงานอีกเป็นจำนวนมากที่ประสงค์จะให้มีการประชาสัมพันธ์และ เผยแพร่ข้อมูลด้านการท่องเที่ยวในประเทศไทยด้วย  ดังนั้น สำนักงานการท่องเที่ยวแห่งประเทศไทย และบริษัท การบินไทย จำกัด จึงน่าจะพิจารณาเข้าร่วมงานดังกล่าวในปีนี้ด้วย เนื่องจากผู้เข้าร่วมงานจำนวนมากมีแนวโน้มในการเป็นกลุ่มเป้าหมายที่จะเดิน ทางไปท่องเที่ยวในประเทศไทยต่อไป ซึ่งจะทำให้งานดังกล่าวมีความหลากหลายและน่าสนใจมากยิ่งขึ้น  ทั้งนี้ การแสดงศิลปวัฒนธรรมของไทยบนเวทีก็ช่วยสร้างความประทับใจและดึงดูด ความสนใจ ของผู้เข้าร่วมงานเป็นประจำทุกปี

**ผู้อำนวยการสำนักงานส่งเสริมการค้าระหว่างประเทศ ณ เมืองเจนไน**แจ้งว่า กรมส่งเสริมการค้าระหว่างประเทศกำหนดจะจัดงาน Thailand Week 2015 ระหว่างวันที่ ๔-๘ มี.ค. ๒๕๕๘ ที่ Chennai Trade Center เมืองเจนไน สำหรับชื่องานฯ ได้ปรับเปลี่ยนชื่อจาก Thailand Exhibition ในปีที่ผ่านมา เป็น Thailand Week ในปีนี้ การจัดงานฯ มีวัตถุประสงค์เพื่อส่งเสริมการขยายตลาดสินค้าและบริการที่มีศักยภาพของไทย คือ ของขวัญ ของใช้ตกแต่งบ้าน เครื่องใช้ทำด้วยพลาสติก อาหาร สุขภาพและความงามไปสู่ตลาดอินเดีย โดยกรมฯ เป็นผู้คัดเลือกผู้ประกอบการแต่ละกลุ่มสินค้า/บริการเข้าร่วมงาน และมีค่าเข้าร่วมงานฯ จำนวน ๑๕,๐๐๐ บาท/คูหา กรมฯ จะรับผิดชอบดำเนินการในขั้นตอนต่างๆ ตลอดจนสนับสนุนค่าใช้จ่ายในการเข้าร่วมบางส่วน เช่น ค่าเช่าพื้นที่จัดแสดงและเจรจาการค้า ค่าก่อสร้างและตกแต่ง พร้อมอุปกรณ์มาตรฐาน เป็นต้น

**ผู้จัดการ บริษัท การบินไทย จำกัด (มหาชน)**ยินดีเข้าร่วมงานฯ โดยประสงค์จะจองพื้นที่ ๒ คูหา โดยจะประสานให้บริษัทตัวแทนเข้าร่วมงานฯ เพื่อจำหน่ายบัตรโดยสารเครื่องบินของ สายการบินไทยพร้อมกับแพ็คเกจทัวร์ท่องเที่ยวประเทศไทยภายในงาน

**ผู้อำนวยการการท่องเที่ยวแห่งประเทศไทย สำนักงานเมืองมุมไบ**จะพิจารณาความเป็นไปได้ใน การเข้าร่วมงานด้วยดี โดยอาจเน้นการประชาสัมพันธ์การท่องเที่ยวแบบวิถีไทยภายในงาน จึงขอรับการสนับสนุนในการจัดพื้นที่จัดแสดงบางส่วนภายในงาน

**ประธาน**ขอทราบความคืบหน้าในการจัดกิจกรรมจับคู่ธุรกิจ และข้อคิดเห็นเกี่ยวกับการจัดงานดังกล่าว

**รองประธานและฝ่ายเลขานุการ**รายงานว่าสถานกงสุลใหญ่ฯร่วม กับสำนักงานส่งเสริมการค้าฯ กำหนดจะจัดกิจกรรมจับคู่ธุรกิจ ในวันที่ ๓ มี.ค. ๒๕๕๘ โดยจะประสานให้ Confederation of Indian Industry (CII) เป็นผู้ดำเนินการทั้งในส่วนของการเชิญผู้ประกอบการอินเดียเข้าร่วมงานฯ และการบรรยายสรุปเกี่ยวกับโอกาสและลู่ทางการค้าการลงทุนในอินเดีย

**ผู้อำนวยการสำนักงานส่งเสริมการค้าระหว่างประเทศ ณ เมืองเจนไน**เห็นว่าการจัดงานฯ เช่นเดียวกับปีที่ผ่านมามีความเหมาะสมดีแล้ว ทั้งนี้ การจัดงานที่จะให้ผู้ประกอบการไทยได้พบปะกับผู้ประกอบการอินเดียในสาขาเดียว กันนั้น มีข้อจำกัด เนื่องจากต้องใช้เวลาใน การนัดหมายและเตรียมการล่วงหน้า

**มติที่ประชุม**รับทราบ และมอบหมายให้สำนักงานส่งเสริมการค้าระหว่างประเทศ ณ เมืองเจนไนประสานกับกรมส่งเสริมการค้าระหว่างประเทศและหน่วยงานทีมประเทศไทยเพื่อดำเนินการในส่วนที่เกี่ยวข้องต่อไป

**ระเบียบวาระที่ ๔ เรื่องอื่นๆ**

 **๔.๑ การแต่งตั้งคณะกรรมการอำนวยการปีท่องเที่ยววิถีไทย ๒๕๕๘**

**ผู้อำนวยการการท่องเที่ยวแห่งประเทศไทย สำนักงานเมืองมุมไบ** แจ้งว่าคณะรัฐมนตรีได้อนุมัติให้การท่องเที่ยววิถีไทยเป็นวาระแห่งชาติและให้ถือว่าปี ๒๕๕๘ เป็นปีการท่องเที่ยววิถีไทย (2015 Discover Thainess Year)เพื่อสร้างการรับรู้ถึงภาพลักษณ์ด้านบวก ของไทย จากความสงบเรียบร้อยของบ้านเมืองความรัก ความสามัคคี ความปลอดภัย และมิตรไมตรีของคนไทย โดยเฉพาะความเป็นอยู่แบบไทยที่พบเห็นได้ทุกถิ่นทั่วไทยนอกจากนี้ ยังมีการกำหนดให้มีการสร้างมุมมองใหม่ในการท่องเที่ยวที่เมืองใหญ่ เช่น กรุงเทพ พัทยาภูเก็ต กระบี่ พังงา หาดใหญ่ และกำหนดให้ ๑๒ จังหวัดใหม่ที่เป็นเมืองต้องห้ามพลาด ประกอบด้วย ลำปางน่าน เพชรบูรณ์ บุรีรัมย์เลย ชุมพร ตรัง นครศรีธรรมราช ราชบุรี สมุทรสงครามตราดและจันทบุรีในการนี้ ได้มีการแต่งตั้งคณะกรรมการอำนวยการปีท่องเที่ยววิถีไทย ๒๕๕๘ ซึ่งนายกรัฐมนตรีเป็นประธาน และผู้ว่าการการท่องเที่ยวแห่งประเทศไทยเป็นกรรมการและเลขานุการ โดยมีผู้แทนจากทั้งภาครัฐและเอกชนเข้าร่วมเป็นกรรมการ ทำหน้าที่ในการกำหนดนโยบายและแผนการดำเนินงานปีท่องเที่ยววิถีไทย

**มติที่ประชุม** รับทราบโดยขอให้ทุกหน่วยงานได้ร่วมประชาสัมพันธ์ปีการท่องเที่ยววิถีไทยดังกล่าว

 **๔.๒ คณะผู้แทนจาก South Indian Film Chamber of Commerce ประสงค์จะเยือนไทย**

**ประธาน** สถานกงสุลใหญ่ฯ ได้รับแจ้งจาก The South Indian Film Chamber of Commerce (SIFCC) ซึ่งเป็นสมาพันธ์สมาคมผู้สร้าง ผู้จำหน่าย ผู้ฉาย และผู้ผลิตภาพยนตร์ ในเขตรัฐตอนใต้ของอินเดียว่า ประสงค์จะขยายตลาดภาพยนตร์อินเดียในประเทศไทย โดย SIFCC มีกำหนดจะนำคณะกรรมการบริหารของสมาพันธ์ไปเยือนประเทศไทย ระหว่างวันที่ ๒๖ กุมภาพันธ์ -๓ มีนาคม ๒๕๕๘ นี้ จึงขอทราบข้อคิดเห็นในเรื่องดังกล่าว

**รองประธานและฝ่ายเลขานุการ** แจ้งเพิ่มเติมว่า สถานกงสุลใหญ่ฯ ได้มีโทรเลขแจ้งกระทรวงการต่างประเทศเพื่อประสานหน่วยงานที่เกี่ยวข้อง ซึ่งได้แก่ กระทรวงการท่องเที่ยวและกีฬาแล้ว โดยขอให้พิจารณาความเป็นไปได้ในการจัดกำหนดการให้คณะฯ ได้พบหารือกับเจ้าหน้าที่เพื่อรับฟังบรรยายสรุปเกี่ยวกับขั้นตอนการขออนุญาตถ่ายทำภาพยนตร์ ตลอดจนสิทธิพิเศษต่างๆ และจัดกำหนดการ/ให้คำแนะนำเกี่ยวกับสถานที่ที่จะเป็นถ่ายทำภาพยนตร์ในเมืองสำคัญ อาทิ กรุงเทพฯ พัทยา ภูเก็ตและที่อื่นๆ รวมถึงอำนวยความสะดวกในเรื่องยานพาหนะและส่วนลดค่าที่พักให้แก่คณะตามสมควร

**ผู้อำนวยการการท่องเที่ยวแห่งประเทศไทย สำนักงานเมืองมุมไบ** แจ้งว่า ยินดีประสานเรื่องดังกล่าวกับหน่วยงานกระทรวงการท่องเที่ยวและกีฬา และเห็นว่า น่าจะมีความเป็นไปได้ที่กระทรวงการท่องเที่ยวและกีฬาจะรับเป็นเจ้าภาพจัดเลี้ยงอาหารแก่คณะ ๑ มื้ออย่างไรก็ดี ในส่วนของการจัดกำหนดการและขอส่วนลดค่ายานพาหนะและที่พักแก่คณะนั้น จะประสานขอรับความเห็นและความเป็นไปได้จากหน่วยงานที่เกี่ยวข้องต่อไป

**ผู้อำนวยการสำนักงานส่งเสริมการค้าระหว่างประเทศ ณ เมืองเจนไน** เห็นว่าการเดินทางไปประเทศไทยของคณะจะเป็นประโยชน์ต่อการตัดสินใจเข้าไปถ่ายทำภาพยนตร์ในประเทศไทยของทีมผู้กำกับและผู้สร้างภาพยนตร์อินเดียในอนาคต โดยสำนักงานฯ มีกำหนดนำทีมผู้กำกับและผู้ที่อยู่ในวงการภาพยนตร์ไทยเข้าพบหารือกับผู้แทนของSIFCC ในวันที่ ๒๔ มกราคม ๒๕๕๘ นี้ ซึ่งน่าจะเป็นประโยชน์ต่อการให้คำแนะนำสถานที่ถ่ายทำภาพยนตร์ในประเทศไทยแก่คณะและการเพิ่มพูนความร่วมมือระหว่างวงการอุตสาหกรรมภาพยนตร์ไทยและอินเดียต่อไป

**ผู้จัดการ บริษัท การบินไทย จำกัด (มหาชน)**ยินดีพิจารณาให้การสนับสนุนส่วนลดบัตรโดยสารเครื่องบินสายการบินไทยให้แก่คณะฯ โดยจะได้ประสานรายละเอียดกับคณะฯ ต่อไป

**มติที่ประชุม** รับทราบ และให้หน่วยงานที่เกี่ยวข้องประสานงานในรายละเอียดต่อไป

 **๔.๓ การดำเนินการตามอนุสัญญาการบินพลเรือนระหว่างประเทศ**

**ผู้จัดการ บริษัท การบินไทย จำกัด (มหาชน)** ตามภาคผนวกของอนุสัญญาการบินพลเรือนระหว่างประเทศที่กำหนดให้ผู้ประกอบการสายการบินต้องใช้ความระมัดระวังที่จำเป็นใน การขึ้นเครื่องของผู้โดยสาร โดยตรวจสอบให้แน่ใจว่าผู้โดยสารมีเอกสารตามที่รัฐที่จะเดินเข้าเมืองได้กำหนดไว้ และกำหนดให้ผู้ประกอบการสายการบินต้องรับผิดชอบค่าใช้จ่ายในการควบคุมดูแลบุคคลที่มีเอกสารการเดินทางไม่ถูกต้องนับจากเวลาที่บุคคลนั้นถูกพบว่าไม่สามารถอนุญาตให้เดินทางเข้าเมืองได้จนกระทั่งบุคคลนั้นถูกส่งไปยังผู้ประกอบการสายการบินเพื่อส่งตัวออกไปนอกประเทศนั้น บริษัท การบินไทย จำกัด (มหาชน) ขอแจ้งเป็นข้อมูลให้ทราบที่ประชุมทราบว่า บริษัทฯ ขอสงวนสิทธิในการปฏิเสธรับผู้โดยสารที่ไม่มีเอกสารในการเข้าเมืองที่ปลายทางอย่างครบถ้วน และโดยเฉพาะอย่างยิ่งผู้โดยสารที่ซื้อบัตรโดยสารเที่ยวเดียว ไม่มีเที่ยวกลับ จะมีโอกาสที่จะถูกปฏิเสธไม่ให้ขึ้นเครื่อง เนื่องจากว่า หากบริษัทฯ อนุญาตให้ขึ้นเครื่อง และผู้โดยสารได้รับการปฏิเสธการเข้าเมือง บริษัทฯ จะต้องรับผิดชอบค่าใช้จ่ายในการบินกลับทั้งหมดเอง อย่างไรก็ดี ผู้โดยสารที่ได้รับการปฏิเสธให้ขึ้นเครื่องสามารถขอรับเงินค่าบัตรโดยสารคืนได้เต็มจำนวน

**ที่ประชุม** รับทราบ

 **๔.๔ ภัยคุกคามจากการก่อการร้าย**

**ประธาน** แจ้งว่าสถานกงสุลใหญ่ ณ เมืองมุมไบมีรายงานว่า ท่าอากาศยานนานาชาติเมืองมุมไบอาจเป็นเป้าหมายของการก่อการร้ายของกลุ่ม ISIS และตำรวจเมืองมุมไบได้ยกระดับการรักษาความปลอดภัยตามสถานที่สำคัญต่างๆ ในเมืองมุมไบ จึงเห็นว่าภัยคุกคามจากการก่อการร้ายอาจแผ่ขยายเข้ามายังบริเวณภาคใต้ของอินเดียได้ แม้ว่าจะยังไม่มีสถานการณ์ความรุนแรงในขณะนี้ และอาจแจ้งเตือนไว้ก่อนให้ชุมชนไทยทางตอนใต้ของอินเดียในเขตกงสุลทราบถึงสถานการณ์การก่อการร้ายและ ความไม่ปลอดภัย เพื่อให้มีความระมัดระวังในการใช้ชีวิตประจำวันมากยิ่งขึ้นพร้อมกับขอทราบข้อมูลเกี่ยวกับสถานการณ์ดังกล่าวที่เมืองมุมไบจากผู้อำนวยการ การท่องเที่ยวแห่งประเทศไทยฯ

**ผู้อำนวยการการท่องเที่ยวแห่งประเทศไทย สำนักงานเมืองมุมไบ** แจ้งว่าตำรวจเมืองมุมไบได้มี การตรวจเข้มตามที่สถานที่ต่างๆ อาทิ ห้างสรรพสินค้า ท่าอากาศยาน และตามถนนในย่านสำคัญ จนถึงขณะนี้ ยังไม่มีเหตุการณ์รุนแรงใดๆ เกิดขึ้น

**ที่ประชุม** รับทราบ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 นางสาวพรพิมล สุคันธวณิช

รองประธานและฝ่ายเลขานุการ

ผู้จดบันทึกการประชุม